Document ID: 32004R1811

PADOMES REGULA (EK) Nr. 1811/2004
(2004. gada 11. oktobris),
ar ko Regulu (EK) Nr. 2287/2003 groza attiecībā uz dienu skaitu, ko jūrā var pavadīt kuģi, kuri Ziemeļjūrā zvejo pikšas, un attiecībā uz grunts traļu izmantošanu Azoru salu, Kanāriju salu un Madeiras ūdeņos
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (1), un jo īpaši tās 20. pantu,
ņemot vērā Komisijas priekšlikumu,
tā kā:
(1)
Saskaņā ar Starptautiskās Jūras pētniecības padomes (ICES) jaunākajiem zinātniskajiem ziņojumiem Atlantijas okeānā ir atklātas un iezīmētas kartē īpaši jutīgas dziļūdens dzīvotnes. Šīs dzīvotnes ietver nozīmīgas un ļoti daudzveidīgas bioloģiskās kopienas un tiek uzskatītas par tādām, kam vajadzīga prioritāra aizsardzība. Jo īpaši Padomes 1992. gada 21. maija Direktīvā 92/43/EEK par dabisko dzīvotņu un savvaļas augu un dzīvnieku aizsardzību (2). tās definētas kā Kopienu īpaši interesējošās dzīvotnes. Turklāt atbilstīgi Konvencijai par Ziemeļaustrumu Atlantijas reģiona jūras vides aizsardzību (“OSPAR konvencija”) dziļūdens koraļļu rifi nesen ir iekļauti apdraudēto dzīvotņu sarakstā.
(2)
Saskaņā ar zinātniskiem pierādījumiem atveseļošanās pēc bojājumiem, ko šīm dzīvotnēm nodara ar traļu zvejas rīkiem, kurus velk pa jūras grunti, ir vai nu neiespējama, vai arī ļoti grūta un lēna. Ūdeņos ap Azoru salām, Kanāriju salām un Madeiru ir vairākas zināmas vai iespējamas dziļūdens dzīvotnes, kas līdz nesenam laikam ir bijušas pasargātas no tralēšanas. Tādēļ ir atbilstoši aizliegt grunts traļu vai līdzīgu zvejas rīku izmantošanu ap Azoru salām, Kanāriju salām un Madeiru, kur šīs dzīvotnes ir labvēlīgā saglabāšanas stāvoklī.
(3)
Jaunākā zinātniskā informācija norāda uz to, ka mencu nozveja zvejas darbībās, kuras veic atbilstīgi nosacījumiem, kas izklāstīti 17. punktā IV pielikumā, kurš pievienots Padomes 2003. gada 19. decembra Regulai (EK) Nr. 2287/2003, ar ko attiecībā uz atsevišķiem zivju krājumiem un zivju krājumu grupām nosaka zvejas iespējas 2004. gadam, kā arī ar tām saistītos nosacījumus, kas piemērojami Kopienas ūdeņos un Kopienas kuģiem ūdeņos, kur nepieciešami nozvejas ierobežojumi (3), varētu būt neliela, un tāpēc šīs zvejas darbības nav liels risks mencu populācijas atjaunošanai. Tādējādi ir pamatoti palielināt dienu skaitu, ko jūrā var pavadīt kuģi, kas zvejo pikšas.
(4)
Kopienas zvejnieku labklājības nodrošināšanai ir svarīgi, lai zveja būtu pieejama, cik vien drīz iespējams. Tāpēc ir nepieciešams piešķirt atkāpi no sešu nedēļu laikposma, kas minēts I panta 3. punktā Protokolā par valstu parlamentu lomu Eiropas Savienībā, kurš pievienots Līgumam par Eiropas Savienību un Eiropas Kopienas dibināšanas līgumam.
(5)
Tādēļ Regula (EK) Nr. 2287/2003 ir attiecīgi jāgroza,
IR PIEŅĒMUSI ŠO REGULU.
1. pants
Ar šo Regulu (EK) Nr. 2287/2003 groza šādi:
1)
Regulas IV pielikumam pievieno šādu punktu:
“19. Tralēšanas aizliegums Azoru salu, Kanāriju salu un Madeiras ūdeņos
Kuģiem ir aizliegts lietot grunts traļus vai līdzīgus vilktus tīklus, kas ir saskarē ar jūras grunti, ūdeņos, uz kuriem attiecas dalībvalstu suverenitāte vai jurisdikcija, tādos apgabalos, kurus ierobežo līnijas starp šādiem koordināšu punktiem:
a)
Azoru salas
Platums 36° 00′ Z
garums 23° 00′ R
Platums 42° 00′ Z
garums 23° 00′ R
Platums 42° 00′ Z
garums 34° 00′ R
Platums 36° 00′ Z
garums 34° 00′ R;
b)
Kanāriju salas un Madeira
Platums 27° 00′ Z
garums 19° 00′ R
Platums 26° 00′ Z
garums 15° 00′ R
Platums 29° 00′ Z
garums 13° 00′ R
Platums 36° 00′ Z
garums 13° 00′ R
Platums 36° 00′ Z
garums 19° 00′ R.”
2)
Regulas V pielikuma 6. punktam pievieno šādu apakšpunktu:
“g)
atkāpjoties no dienu skaita, kas minēts I tabulas a) punktā, “4.a punktā minēto zvejas rīku grupēšana”, dalībvalstis var līdz 12 dienām palielināt maksimālo dienu skaitu jūrā šajā apgabalā un ierobežojumus par atrašanos ārpus ostas kuģiem, kas aprīkoti ar VMS un kam ir IV pielikuma 17. punkta b) apakšpunktā minētās īpašās zvejas atļaujas, kas ir derīgas vienu kalendāro mēnesi vai ilgāk.
Šādi kuģi:
-
vismaz četras stundas iepriekš informē attiecīgās valsts iestādes par vietu un laiku, kad tiks veikta piestāšana zvejošanas nolūkā,
-
iepriekš b) apakšpunktā noteiktās dienas var summēt vienīgi laikposmā, kurā attiecīgajam kuģim bez pārtraukuma ir derīga īpašā zvejas atļauja, kas minēta IV pielikuma 17. punkta b) apakšpunktā,
-
10. punktā minētās dienas var nodot tikai kuģiem, kas izmanto zvejas dienu skaita palielinājumu saskaņā ar šo apakšpunktu.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 11. oktobrī

Labels: 20
18
6